Spodaj podpisani Gospodarska zbornica Slovenije, Združenje kovinskih materialov in nekovin, Združenje kemijske industrije, Združenje kovinske industrije ter posamezna podjetja in druge organizacije kot zainteresirani ustanovni člani sklenejo

KONZORCIJSKI SPORAZUM O USTANOVITVI STRATEŠKO RAZVOJNO –INOVACIJSKEGA PARTNERSTVA – MATERIALI KOT KONČNI PRODUKTI[[1]](#footnote-1)

KOT POSLOVNI MODEL (SRIP MATPRO) PRI GZS

1. člen

(Namen in cilji)

Strateško razvojno - inovacijsko partnerstvo – Materiali kot končni produkti (na področjih metalurgija – kovinski materiali in multikomponente – kemijski materiali: SRIP MATPRO) (v nadaljevanju: MATPRO) se s tem sporazumom ustanavlja kot partnerstvo v okviru GZS s ciljem povezovanja članov GZS in drugih podjetij ter deležnikov, ki so zainteresirani za povezovanje v okviru MATPRO tako, da bo dosežena kritična masa kompetenc in kapacitet deležnikov za zagotovitev reprezentativnosti in pokrivanje čim večjega dela področja z vidika usmerjenosti v nove prebojne tehnologije in produktne smeri na podlagi skupnega nastopa več deležnikov.

V skladu z S4 pokriva MATPRO celotno območje Republike Slovenije, tako Vzhodno, kot Zahodno kohezijsko regijo.

MATPRO si bo prizadeval izboljševati konkurenčnost Slovenije na izbranih segmentih v obdobju do leta 2023 v skladu s cilji S4. V fazi priprave akcijskega načrta bo podrobno proučil stanje in potenciale za razvoj posameznih obravnavanih produktnih smeri ter zanje glede na ocenjene realne možnosti določil ciljne ravni razvoja, okvirno pa se bo zavzemal za:

-dvig dodane vrednosti na zaposlenega po posameznih področjih uporabe s povečanim obsegom znanja in tehnologij in povečanim izvozom od 22,3 na povprečno raven EU 15, ki znaša 26,5%,

-povečani delež izvoza storitev z visokim deležem znanja v celotnem izvozu od 21,4% na 33% (kar pomeni prepolovitev zaostanka do povprečja EU),

-dvig podjetniške aktivnosti s sedanjih 11% na raven povprečja EU, to je 12,8%. Vse to bo doseženo s prioritizacijo, sodelovanjem in celovito razvojno politiko, ki jo bo spodbujalo to partnerstvo.

2. člen

(Programske prioritete)

Temeljne programske prioritete MATPRO bodo zlasti naslednje koordinacijske aktivnosti:

* strategija razvoja posameznega področja (umestitev v globalne trende, verige in trge z opredelitvijo prihajajočih tehnologij in področij RR);
* opredelitev primerjalnih prednosti deležnikov v Sloveniji glede na konkurenco s popisom subjektov, ki delujejo na posameznem področju;
* izdelava akcijskega načrta z opredeljenimi vlogami vsakega partnerja in ključnimi indikatorji za celotno obdobje;
* spremljanje učinkovitosti izvajanja akcijskega načrta;
* spodbujanje skupnega razvoja (koncept osredotočenja fokusnih področij in tehnologij, kamor se bodo osredotočala razvojna vlaganja, povezovanje in razvoj skupnih RRI iniciativ za trženje zahtevnejših, celovitih in integriranih izdelkov in storitev…);
* načrtovanje internacionalizacije (krepitev mednarodnega sodelovanja, skupnih naložb in spodbujanje neposrednih tujih naložb, razvoj in vključevanje v mednarodne konzorcije, razvoj partnerstev, poslovnih modelov z namenom vključevanja v mednarodne verige vrednosti in krepitev sodelovanja v različnih programih idr.);
* razvoj skupnih storitev – poseben poudarek na razvoju človeških virov -Kompetenčnem centru za kadre (prepoznavnost potrebnih kompetenc, priprava programov usposabljanj, vključno s krepitvijo inženirskega kadra za pridobivanje potrebnih novih kompetenc, mreženje podjetij na področju upravljanja s človeškimi viri idr.),
* spodbujanje podjetništva (spodbujanje nastajanja novih podjetij v povezavi s podpornim okoljem);
* zastopanje interesov do države (inovativnih zelenih naročil, gospodarske diplomacije in promocije, izdaje dovoljenj in odprave regulacijskih ovir, vključno s prednostno obravnavo pri izdaji soglasij za izvedbo naložb).

3. člen

(Načelo odprtosti )

Poleg podpisnikov tega sporazuma je MATPRO odprt za vključitev vseh podjetij in drugih deležnikov, ki izkažejo interes in so relevantni za delovanje MATPRO na zajetih področjih ter bodo aktivno prispevali k doseganju ciljev MATPRO.

Partner MATPRO lahko iz njega izstopi tako, da do konca septembra tekočega leta poda izstopno izjavo, izstop pa začne učinkovati s 1. januarjem naslednjega leta, razen če se izstop sporazumno uredi drugače.

4. člen

(Ravni delovanja)

MATPRO bo v skladu s tem poslovnim modelom in programskimi dokumenti deloval na naslednjih ravneh:

-kot celota,

-preko notranje vzpostavitve verig vrednosti,

-preko notranje vzpostavitve horizontalnih mrež.

Horizontalne mreže bodo delovale na posameznem področju MATPRO z namenom tesnejšega razvojnega povezovanja deležnikov na področju določene tehnologije, pri čemer pa bo po načelu odprtosti omogočeno vključevanje določenih tehnologij v vertikalne verige vrednosti v drugih SRIP-ih. V okviru MATPRO bo vzpostavljena horizontalna mreža razvoja skupnih storitev. Deležniki MATPRO se bodo v skladu s poslovnim modelom povezali v vertikalne verige vrednosti, kjer obstajajo komplementarnosti pri raziskavah, razvoju in inovacijah.

Znotraj MATPRO se bodo za delovanje po potrebi vzpostavili projektni delovni sklopi ali druge strukture.

5. člen

(Upravljanje)

Ključni telesi za upravljanje MATPRO na krovni ravni sta:

- Partnerstvo MATPRO, ki zajema vse sodelujoče partnerje (člane) in je po funkciji zbor članov, namenjeno najširšemu povezovanju, usklajevanju ter usmerjanju delovanja celotnega MATPRO,

- Svet MATPRO kot krovno izvršilno upravljavsko telo.

MATPRO ima predsednika in dva podpredsednika, poleg tega pa tudi koordinatorja MATPRO, ki je predstavnik GZS kot upravičenca.

Druge podrobnosti glede upravljanja, organizacije delovanja ter horizontalnega in vertikalnega povezovanja se uredijo s poslovnikom.

Za sodelovanje na sestankih teles iz prvega odstavka tega člena člani teh teles niso upravičeni do sejnine.

 6. člen

 (Partnerstvo MATPRO)

Partnerstvo MATPRO se kot zbor članov načeloma sestaja kvartalno, lahko pa tudi bolj pogosto ali poredko glede na dinamiko dela in aktualnost problematike. Na sejah na povabilo predsednika glede na obravnavano tematiko lahko sodelujejo tudi predstavniki vladnih in lokalnih inštitucij in drugi deležniki oziroma strokovnjaki.

Seje Partnerstva MATPRO sklicuje in vodi predsednik MATPRO oz. podpredsednik po njuni uskladitvi.

Partnerstvo MATPRO na sejah odloča z večino navzočih na seji, pri čemer se v skladu z 8. členom tega sporazuma glede na sestavo zagotovi ustrezna uravnoteženost glasov med malimi, srednje velikimi in velikimi podjetji.

Partnerstvo MATPRO ima naslednje pristojnosti:

* sprejema fazni program dela MATPRO in poročilo o njegovi izvedbi (prvič se fazni program dela sprejme v 2. fazi delovanja MATPRO, to je po pripravi in potrditvi akcijskega načrta, ki je že po svoji naravi dolgoročni program dela),
* izvoli člane Sveta, predsednika in podpredsednika MATPRO, pri čemer upošteva, da sta predsednik in oba podpredsednika z različnih področij znotraj MATPRO – metalurgije – kovinskih in multikomponentnih – kemijskih materialov,
* na predlog Sveta in Partnerjev MATPRO sprejema najpomembnejša stališča in predloge z delovnega področja MATPRO in sprejema druge odločitve na podlagi programa dela MATPRO.

7. člen

(Svet)

Svet MATPRO sestavljajo predsednik in dva podpredsednika ter šest članov tako, da so v njem v skladu z 8. členom tega sporazuma uravnoteženo zastopani predstavniki malih, srednje velikih in velikih podjetij in raziskovalnih institucij. Na sejah na povabilo predsednika glede na obravnavano tematiko lahko sodelujejo tudi predstavniki vladnih in lokalnih inštitucij in drugi deležniki oziroma strokovnjaki.

Kandidate za predsednika, obeh podpredsednikov in člane Sveta lahko predlaga vsak član MATPRO na volilni seji Partnerstva MATPRO.

Mandat članov Sveta, predsednika in podpredsednikov traja štiri leta z možnostjo ponovne izvolitve. Pri tem se za štiriletni mandat izvoljeni predsednik in podpredsednika zaradi enakopravnosti obeh stebrov na položajih letno menjajo.

Seje Sveta sklicuje in vodi predsednik oz. po njuni uskladitvi podpredsednik MATPRO.

Svet se načeloma sestaja najmanj štirikrat letno, lahko pa tudi bolj ali manj pogosto, odvisno od dinamike delovanja MATPRO, odloča pa z večino glasov navzočih na seji.

8. člen

(Načelo relativne uravnoteženosti pri upravljanju MATPRO)

Pri glasovanju na sejah Partnerstvu MATPRO in v sestavi Sveta MATPRO se zagotovi, da imajo predstavniki gospodarstva več kot 50% in ne več kot 75% glasov, v teži glasov iz gospodarstva pa morajo imeti SMP vsaj 40% glasov.

9. člen

Svet MATPRO ima naslednje pristojnosti:

* obravnava in predlaga Partnerstvu MATPRO sprejetje programa dela in poročila o njegovi izvedbi,
* sprejema odločitve v zvezi z izvajanjem programa dela,
* organizira razprave med člani glede uveljavljanja stališč in predlogov, povezanih s

 programom dela,

* sprejema druge odločitve v skladu s programom dela in sklepi Partnerstva MATPRO,
* potrjuje predloge akcijskih načrtov za verige vrednosti in tehnologije potencialne horizontalne mreže, ki delujejo v okviru MATPRO.

10. člen

(Predsednik in podpredsednika)

Predsednik (oz. podpredsednika po uskladitvi s predsednikom) ima naslednje pristojnosti:

* predlaga Svetu odločitve iz njegove pristojnosti,
* sklicuje in vodi seje Sveta in Partnerstva MATPRO,
* opravlja druge naloge v skladu z odločitvami Partnerstva in Sveta MATPRO.

11. člen

(Koordinator MATPRO)

Krovni koordinator MATPRO (v nadaljevanju: koordinator MATPRO), ki ga imenuje generalni direktor GZS, koordinira vse potrebne aktivnosti za delovanje MATPRO v skladu s sprejetimi odločitvami pristojnih organov, pri čemer mu pomagata strokovni svet in dva pomočnika. Pomočnika koordinatorja MATPRO imenuje generalni direktor GZS.

S koordinatorjem MATPRO sodelujejo vodje verig vrednosti oziroma horizontalnih mrež znotraj MATPRO. V skladu s programom MATPRO in programi področnih verig vrednosti oz. mrež, njihovi koordinatorji izvajajo svoje delo samostojno, upoštevajoč tudi program dela MATPRO kot celote.

Koordinator MATPRO s strokovno podporo sodeluje na sejah sveta MATPRO.

12. člen

(Strokovni svet)

Svet MATRPRO na predlog koordinatorja MATPRO potrdi strokovni svet kot posvetovalno telo, ki ga sestavljajo vodje razvoja iz podjetij, strokovnjaki iz inštitucij znanja (R&R), vodje verig ter horizontalnih mrež.

Po položaju je član posameznega strokovnega sveta direktor relevantnega matičnega panožnega združenja kot soustanovitelja MATPRO.

Člani strokovnega sveta lahko po potrebi delujejo v manjših strokovnih skupinah.

13. člen

(Upravljanje verig vrednosti in mrež)

Partnerji MATPRO, sodelujoči pri aktivnostih, so povezani v verigah vrednosti oziroma mrežah in lahko oblikujejo akcijske načrte, ki jih bodo uskladili z organi upravljanja in določili svoje vodje.

14. člen

(Upravljavska, koordinacijska in strokovna usposobljenost upravičenca)

Po konstituiranju organov MATPRO bodo v prilogi tega sporazuma navedbe o:

-izkušnjah članov organov vodenja MATPRO na podobnih nalogah kot jih bodo opravljali v MATPRO;

-projektu, kjer so sodelovali kot deležnik iz trikotnika znanja (znanost, izobraževanje, podjetja) in je bila vrednost projekta večja od 1 milijona evrov;

-projektu, ki ga je vodil upravičenec in sta v njem sodelovala dva različna deležnika iz trikotnika znanja.

15. člen

(Vloga GZS)

GZS nastopa kot prijavitelj na razpis za izvajanje aktivnosti MATPRO, v skladu s pogodbo z naročnikom kot upravičenec prejme sredstva za delovanje MATPRO, tekom izvajanja aktivnosti pa krovno koordinira delo vseh delov in partnerjev MATPRO. V skladu s 13. členom tega sporazuma posamezne verige vrednosti oz. mreže, prevzamejo vlogo vodij in upravičencev v skladu s programskimi dokumenti in so v tem smislu vodje teh delov MATPRO.

Partnerji MATPRO s podpisom tega sporazuma pooblastijo GZS, da nastopa v vlogi prijavitelja in po podpisu pogodbe z naročnikom tudi upravičenca za prejem sredstev za delovanje MATPRO.

GZS odpre posebno stroškovno mesto za izvajanje finančnih transakcij za račun MATPRO. GZS nastopa za račun MATPRO tudi v drugih pravnih poslih.

Pogoj za angažiranje GZS v pravnem prometu za račun MATPRO so predhodno zagotovljena namenska sredstva za potrebe MATPRO tako, da GZS s svojim premoženjem ne bo v ničemer zalagala ali prevzemala odgovornosti iz poslov, ki jih v skladu s programskimi dokumenti in soglasjem koordinatorja MATPRO, kasneje pa tudi vodij verig vrednosti in mrež, sklene za račun MATPRO.

Generalni direktor GZS določi skrbnika te pogodbe in projektnega vodjo, ki na strani GZS vodi projekt podpore GZS vsem SRIP-om, pri katerih je GZS aktivna.

16. člen

(Lastna finančna udeležba partnerjev MATPRO)

Podjetja partnerji MATPRO, ki so že člani GZS, ostajajo po svoji panožni pripadnosti še naprej povezana v okviru združenj oz. zbornic dejavnosti, po regijski pa v območnih in regionalnih zbornicah ter v okviru skupnih nalog GZS kot sestavnih delih GZS, v katerih uresničujejo interese pri oblikovanju področne zakonodaje, sektorskem socialnem dialogu, razvoju stroke, uporabi storitev na področju internacionalizacije, mreženja, izobraževanja, članstva v mednarodnih organizacijah in glede drugih poslovno podpornih nalog GZS. Podjetja člani GZS in partnerji MATPRO so lahko istočasno tudi člani raznih drugih inštitucij in organizacij izven GZS, ki so prav tako partnerji MATPRO.

S tem sporazumom se partnerji MATPRO dogovorijo o temeljnem načelu, da se glede lastne udeležbe za pridobitev 50%-nega deleža sredstev na razpisih maksimalno vključuje obstoječe storitve GZS in drugih, v MATPRO sodelujočih inštitucij, partnerjev MATPRO, ki se finančno pokrijejo iz obstoječih članarin podjetij zanje, to je v obsegu, kolikor ustrezajo opredeljenim aktivnostim MATPRO v posameznih fazah. Za članstvo v MATPRO zato podjetja člani GZS v prvi fazi ne plačujejo dodatne članarine, ampak se stroški za podporo njihovih aktivnosti upravljavsko in vsebinsko maksimalno pokrivajo iz obstoječih članarin podjetij za organizacije, podpisnice tega sporazuma.

Podjetja in drugi deležniki, ki niso člani GZS in drugih institucij, članov MATPRO, in želijo sodelovati le v MATPRO, ne pa tudi v GZS, plačajo zanj posebno članarino, ki jo na predlog Sveta MATPRO določi Partnerstvo MATPRO.

Morebitna dodatna sredstva, ki jih MATPRO ne more črpati iz članarin članov GZS, povezanih v MATPRO in iz članarine drugih podjetij ter deležnikov, ki so partnerji v MATPRO, ker bi šlo za povsem nove naloge, ki jih GZS, drugi sodelujoči inštituti in organizacije ter partnerji MATPRO ne morejo izvajati v okviru svojega obstoječega dela iz obstoječih članarin, se bodo pridobivala iz dodatnih namenskih sredstev v skladu s finančnim programom MATPRO, ki jih prispevajo podjetja in druge inštitucije, ki so sodelujoči v MATPRO, ali iz drugih razpoložljivih finančnih virov. Tudi ta sredstva se bodo vodila in bodo prikazovana kot postavka za izvajanje nalog MATPRO na posebnem stroškovnem mestu GZS.

V Ljubljani, …..2016

Ustanovni člani, žig in podpis zastopnika:

- Gospodarska zbornica Slovenije

- GZS- Združenje kovinskih materialov in nekovin

- GZS - Združenje kemijske industrije

- GZS - Združenje kovinske industrije

- Inštitut za kovinske materiale in tehnologije (IMT)

- Kemijski inštitut (KI)

* Naravoslovnotehniška fakulteta Univerze v Ljubljani, Oddelek za materiale in metalurgijo
* Talum d.d.
* Impol d.d.
* Štore Steel d.o.o.
* Zlatarna Celje d.d.
* Magneti Ljubljana d.d.
* Gorenje Orodjarna d.o.o.
* SIJ Group
* LTH Casting d.o.o.
* Livar d.d.
* RCJ d.o.o.
* c3m d.o.o.
* Helios d.o.o.
* AquafilSLO d.o.o.
* Tecos d.o.o.
* STIGMA-CEVNI SISTEMI d.o.o.
* NAVODNIK Kemijski inženiring, d.o.o.
* Zavod za gradbeništvo Slovenije
1. kar vključuje tudi razvoj materialov in tehnologij za končne produkte [↑](#footnote-ref-1)